Diari Oficial de la Generalitat Valenciana


Sumari del DOGV 6001, del 27-04-2009 (2009/4237)

RESOLUCIÓ de 8 d'abril de 2009, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló, i es disposa la seua publicació en el Diari Oficial de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6001

Data del DOGV
:   27-04-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4237


Data del document
:   08-04-2009

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * València
    * Castelló de la Plana
    * agronomia
    * reglament intern
    * col·legi professional

RESOLUCIÓ de 8 d'abril de 2009, del director general de Justícia i Menor, de la Conselleria de Justícia i Administracions Públiques, per la qual es resol inscriure la modificació dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló, i es disposa la seua publicació en el Diari Oficial de la Comunitat Valenciana. [2009/4237]  
Vist l'expedient de modificació estatutària, instruït a instància del Col·legi Oficial d'Enginyers Tècnics Agrícoles i Pèrits Agrícoles de València i Castelló, inscrit amb el número 11 de la Secció Primera del Registre de Col·legis Professionals i de Consells Valencians de Col·legis Professionals, en què se sol·licita la inscripció de la modificació dels seus Estatuts en el dit Registre, atenent els següents  
Fets  
Primer   
Isabel Pérez Brull, presidenta del Col·legi Oficial d'Enginyers Tècnics Agrícoles i Pèrits Agrícoles de València i Castelló, va presentar, en data 5 de desembre de 2008, sol·licitud d'inscripció de la modificació dels Estatuts d'aquest al Registre de Col·legis Professionals i de Consells Valencians de Col·legis Professionals, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
L'Assemblea General Ordinària, celebrada el 17 de juny de 2008, segons certificat lliurat el dia 31 de març de 2009, pel secretari del Col·legi, Roberto Asensi Haya, amb el vistiplau de la presidenta, va aprovar la modificació dels Estatuts del Col·legi.  
Tercer  
La modificació estatutària, la inscripció de la qual se sol·licita, es refereix a la modificació de l'apartat 2, de l'article 47, dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló, aprovats per Resolució de 12 de desembre de 2006, de la directora general de Justícia i Menor (DOCV núm. 5426, de l'11 de gener de 2007) tenint en compte la correcció d'errors a aquesta, publicada en el DOCV núm. 5435, de 24 de gener de 2007, que passaria a tindre la redacció següent: «El treball professional es presentarà per al seu visat davant del Col·legi, en l'àmbit territorial del qual es trobe ubicat l'objecte del treball realitzat».  
Quart  
El nou text dels Estatuts, amb l'esmentada modificació incorporada, aportat per la corporació professional interessada, figura com a annex a la present Resolució i es dóna ací per reproduït.   
Fonaments de dret  
Primer  
La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon  
L'esmentada modificació ha estat aprovada amb els requisits i formalitats previstos en l'esmentat article i en els mateixos Estatuts del Col·legi.  
Tercer  
L'expedient ha estat tramitat pel Servei d'Entitats Jurídiques, adscrit a la Direcció General de Justícia i Menor, de la Conselleria de Justícia i Administracions Públiques, competent per així disposar-ho l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 122/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.  
Vistos l'article 36, de la Constitució Espanyola, i l'article 49.1.22ª, de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució  
1. Inscriure la modificació dels Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló al Registre de Col·legis Professionals i de Consells Valencians de Col·legis Professionals.  
2. Publicar la present Resolució en el Diari Oficial de la Comunitat Valenciana.  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que l'ha dictada, en el termini d'un mes, comptador des de l'endemà de la seua notificació, o bé, recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciós Administrativa, sense perjudici que s'utilitze qualsevol altra via que es considere adient.  
València, 8 d'abril de 2009.- El director general de Justícia i Menor: Antonio Gastaldi Mateo.  
Estatuts del Col·legi Oficial d'Enginyers Tècnics Agrícoles i Pèrits Agrícoles de València i Castelló  
TÍTOL PRIMER  
Disposicions generals  
CAPÍTOL ÚNIC  
Article 1. Denominació i personalitat  
El Col·legi Oficial d'Enginyers Tècnics Agrícoles i Pèrits Agrícoles de València i Castelló, és una corporació de dret públic, amb personalitat jurídica pròpia i plena capacitat d'obrar per al compliment dels seus fins, que són regits pels presents Estatuts, pel seu Reglament de Règim Interior, pels Estatuts Generals de Col·legis Oficials d'Enginyers Tècnics Agrícoles i Pèrits Agrícoles d'Espanya i del seu Consell General i per la Llei 6/1997, de 4 de desembre, de la Generalitat Valenciana.  
1. L'estructura interna i el funcionament del Col·legi, així com la interpretació, si fa al cas, dels seus Estatuts i el seu Reglament de Règim Interior, respectaran sempre els principis democràtics.  
2. El Col·legi Oficial d'Enginyers Tècnics Agrícoles i Pèrits Agrícoles de València i Castelló està inscrit en el Registre de Col·legis Professionals i de Consells Valencians de Col·legis Professionals, amb el número onze de la Secció Primera del Registre de la Comunitat Valenciana.  
Article 2. Àmbit territorial  
Els presents Estatuts s'apliquen a les províncies de Castelló i València.  
Article 3. Domicili  
La seu del Col·legi es fixa a la ciutat de València, carrer Santa Amàlia, núm. 2, entresol 1r, i la seua delegació a la ciutat de Castelló, carrer Sant Roc, núm. 169.  
Article 4. Competència i fins  
El Col·legi Oficial d'Enginyers Tècnics Agrícoles i Pèrits Agrícoles de València i Castelló és competent, dins del seu àmbit territorial, per a l'exercici de quantes funcions li són reconegudes pels presents Estatuts i per l'ordenament jurídic i, en especial, per a l'ordenació de la professió; vetla per un exercici professional d'acord amb l'ètica i les normes deontològiques i per la dignitat professional; presta als col·legiats la tutela i defensa corporativa, exerceixen la potestat disciplinària i actuen contra la competència deslleial i l'intrusisme professional.  
Article 5. Relacions amb l'administració  
El Col·legi Oficial d'Enginyers Tècnics Agrícoles i Pèrits Agrícoles de València i Castelló, en tot el que es refereix als aspectes institucionals i corporatius, es relacionarà amb la Conselleria de la Presidència del Govern Valencià, i en allò que afecte els continguts de la professió es relacionarà amb les conselleries de la Generalitat Valenciana, les competències de les quals tinguen relació directa o indirecta amb l'enginyeria tècnica agrícola, sense perjudici, en tot cas, de les competències del Consell Valencià de Col·legis d'Enginyers Tècnics Agrícoles i Pèrits Agrícoles.  
TÍTOL SEGON  
Del Col·legi  
CAPÍTOL PRIMER  
Fins i funcions  
Article 6. Fins i funcions  
A títol indicatiu, i no mai limitador, són fins del Col·legi els següents:  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinaria en l'orde professional i col·legial.  
b) Procurar l'harmonia i col·laboració entre els col·legiats, i evitar la competència deslleial entre ells.  
c) Exercir les accions que les lleis establisquen per a actuar contra l'intrusisme professional, sense perjudici de les actuacions d'inspecció i sanció de les administracions públiques.  
d) Intervindre en els procediments d'arbitratge, en aquells conflictes que se susciten entre els col·legiats per motius professionals, o en aquells que així procedisca d'acord amb les lleis.  
e) Establir i organitzar els serveis de cobrament d'honoraris professionals, quan el col·legiat ho sol·licite lliurement i expressament, sempre que no es vulneren els principis de la lliure competència.  
f) Visar qualsevol classe de treballs professionals dels col·legiats, sempre que s'ajusten a les normes establides.  
g) Organitzar cursos de formació i perfeccionament per a col·legiats, així com activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats, que es desenvoluparan en el Reglament de Règim Interior, sense perjudici de les competències que puguen derivar-se de la normativa estatal.  
h) Exercir, en el seu àmbit, la representació i defensa de la professió davant de l'administració, institucions, tribunals, entitats i particulars, amb legitimació per a ser part en quants litigis afecten els interessos professionals.  
i) Participar en els òrgans consultius de l'administració en la matèria de la seua competència, quan aquella ho requerisca o resulte de les disposicions aplicables.  
j) Exercir quantes funcions li siguen encomanades per les administracions valencianes i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, o que acorde realitzar per iniciativa pròpia.  
k) Col·laborar amb les universitats en l'elaboració dels plans d'estudis, sense detriment del principi d'autonomia universitària, i preparar la informació que calga per a facilitar l'accés a la vida professional dels nous col·legiats.  
l) Aprovar els pressupostos, així com regular, fixar i recaptar les quotes dels seus col·legiats i les distintes fonts d'ingressos del Col·legi, en la forma que reglamentàriament es determine.  
m) Facilitar als tribunals la relació de col·legiats del torn de pèrits per a assumptes judicials o proposar-los a instància de l'autoritat judicial, així com per a emetre informes i dictàmens a requeriment judicial, conforme al procediment i condicions que es determinen reglamentàriament.  
n) Establir barems d'honoraris, amb caràcter merament orientatiu.  
o) Emetre informes i dictàmens, de caràcter no vinculant, sobre qüestions relatives a honoraris professionals, que se susciten en procediments judicials o administratius.  
p) Aprovar els seus Estatuts i reglaments de règim interior.  
q) Evacuar l'informe preceptiu sobre tots els projectes de normes del Govern Valencià, que afecten la professió.  
r) I, en definitiva, tots aquells que resulten beneficiosos per als interessos professionals i que s'encaminen al compliment dels objectius col·legials, dins del marc de la legislació vigent.  
CAPÍTOL SEGON  
Del funcionament del Col·legi  
Secció primera  
Dels òrgans del Col·legi  
Article 7. Òrgans de Govern  
El Col·legi Oficial d'Enginyers Tècnics Agrícoles i Pèrits Agrícoles de València i Castelló està dirigit i administrat per l'Assemblea General i per la Junta de Govern.  
Secció segona  
De l'Assemblea General  
Article 8. Sobirania i dret d'assistència  
1. L'Assemblea General de col·legiats és l'òrgan suprem de la voluntat col·legial, en els assumptes propis de la seua competència, segons el que disposa els Estatuts, i està integrat per tots els membres del Col·legi, els acords de la qual, vàlidament adoptats, obliguen tots els col·legiats, inclús els dissidents i els absents.  
2. Les assemblees generals se celebraran amb el caràcter d'ordinàries o d'extraordinàries.  
3. Tots els col·legiats tenen el dret d'assistir, amb veu i vot, a les assemblees ordinàries, llevat dels supòsits que es determinen en aquests Estatuts.  
Article 9. Convocatòria  
1. Es convocarà l'Assemblea General amb una antelació mínima de quinze dies, per escrit i mitjançant notificació individual a cada col·legiat, en el domicili que conste a la Secretaria del Col·legi, que inclourà inexcusablement lloc, dia i hora de la seua celebració, en primera i segona convocatòries, i l'orde del dia.  
La convocatòria s'anunciarà igualment al tauler d'anuncis de la seu del Col·legi i a la Delegació de Castelló.  
2. Tant l'Assemblea General ordinària, com l'extraordinària, podrà ser convocada amb menor antelació a l'establida en el número anterior quan, per raons d'urgència, així ho acorde la Junta de Govern.  
Article 10. Celebració  
1. L'Assemblea General ordinària se celebrarà a la seu del Col·legi dues vegades a l'any; una, en l'últim trimestre, per a examen i aprovació de pressupostos, d'acord amb el que estableixen els presents Estatuts, i l'altra, en el primer semestre, per a sancionar el balanç i comptes de l'any anterior, com també la memòria general sobre la marxa del Col·legi en tots els seus aspectes.  
2. L'Assemblea General extraordinària es reunirà en qualsevol moment, en què ho considere necessari la Junta de Govern o quan ho sol·liciten, per escrit i amb la seua signatura, un nombre de col·legiats no inferior al deu per cent.  
3. L'Assemblea General se celebrarà, en primera convocatòria, quan concórreguen almenys la meitat més un dels col·legiats, per si o mitjançant representació. I se celebrarà, en segona convocatòria, siga quin siga el nombre d'assistents.  
Article 11. Deliberacions  
1. L'Assemblea General serà presidida pel membre de la Junta de Govern que ostente el càrrec de president del Col·legi, i actuarà de secretari el qui ho siga d'aquest, el qual dirigirà i moderarà el debat, i estendrà acta d'aquest.  
2. Amb anterioritat a qualsevol votació, es procedirà a la deliberació dels punts de l'orde del dia, pel seu orde i amb els torns d'intervenció que determine la mesa, en funció de la seua importància.  
3. En les reunions de l'Assemblea General només podran adoptar-se acords sobre aquells assumptes que hagen estat fixats en l'orde del dia, sense perjudici del dret dels col·legiats perquè siguen exposades les seues propostes.  
4. Tot col·legiat té dret a veu i vot, llevat que no es trobe en el gaudi dels seus drets i al corrent de les seues obligacions, en els termes que estatutàriament o reglamentàriament s'establisquen, i, en cas de no estar-ho, no podran participar en les deliberacions ni en les votacions.  
Article 12. Votacions  
1. Després de la seua deliberació, cada assumpte serà votat mitjançant papereta normalitzada, segons el model aprovat per la mateixa Assemblea o que s'establisca en el Reglament de Règim Interior, i, en aquest cas, el vot serà nominal i secret.  
2. No obstant el que disposa el número anterior, l'Assemblea General, com a òrgan suprem de decisió, podrà acordar en cada cas la votació a mà alçada.  
3. El vot podrà ser emés per correu, en els termes que preveu l'article 27.2 dels presents Estatuts.  
4. Els dos col·legiats presents, de més recent incorporació al Col·legi, i el secretari de l'Assemblea General procediran a l'escrutini; el resultat del qual farà constar aquest en l'Acta i expedirà els certificats que calguen.  
5. Els acords seran adoptats per majoria de vots emesos, llevat dels casos en què s'exigisca un quòrum especial.  
Article 13. Competències  
Correspon a l'Assemblea General:  
a) Conéixer i sancionar la memòria o informe anual, que la Junta de Govern li sotmetrà, i resumir la seua actuació, així com els esdeveniments professionals de major relleu.   
b) Sancionar la gestió de la Junta de Govern.  
c) La discussió i aprovació dels comptes de l'exercici econòmic, com també dels pressupostos, tant ordinaris com extraordinaris.   
d) Determinar les quotes ordinàries i extraordinàries.   
e) Aprovar els barems d'honoraris professionals, sempre amb caràcter orientatiu.  
f) Aprovació i modificació, si fa al cas, d'Estatuts i Reglament de Règim Interior.  
g) Aprovar la creació, supressió i modificació de delegacions i subdelegacions.  
h) Acordar l'adquisició o alienació dels béns patrimonials del Col·legi, i autoritzar el president per a actuar en conseqüència amb plena representació de la Corporació, com així mateix facultar-lo per a concertar operacions de crèdit, establir i alçar hipoteques, pignorar valors i quantes operacions financeres siguen estimades per l'Assemblea, puga beneficiar l'economia del Col·legi i desenvolupar la seua maniobrabilitat, dins dels fins i funcions de l'article 6, dels presents Estatuts.   
i) Acceptar o rebutjar donacions i herències.  
j) La discussió i decisió, sobre quantes propostes se li sotmeten i corresponga a l'esfera d'acció i interessos del Col·legi, per iniciativa de la Junta de Govern o de cinc col·legiats com a mínim. Les dites propostes hauran de ser presentades amb la suficient antelació per a ser incloses en l'orde del dia.   
k) Aprovar la creació, fusió, absorció, segregació, canvi de denominació i dissolució del Col·legi, mitjançant el vot favorable dels dos terços dels assistents a l'Assemblea, sense perjudici del compliment dels requisits previstos en els articles 8 i 9 de la Llei 6/1997, de 4 de desembre.  
l) Elegir i renovar els membres de la Junta de Govern, com també la seua remoció mitjançant el vot de censura.  
m) Modificar els règims de govern del Col·legi.  
n) Implantació, modificació o supressió de serveis corporatius.  
nn) Decidir sobre tots aquells altres assumptes que li siguen sotmesos per la Junta de Govern.  
Secció tercera  
De la Junta de Govern  
Article 14. Composició  
1. El Col·legi estarà dirigit, regit i administrat per una Junta de Govern, constituïda per un president, un vicepresident, un secretari, un vicesecretari, un tresorer, un vicetresorer i el nombre de vocals, que establisca el Reglament de Règim Interior. Serà vocal nat el delegat de Castelló.  
2. L'exercici dels càrrecs de la Junta de Govern serà obligatori, llevat de causa justificada, que se sotmetrà a la mateixa.  
Article 15. Facultats  
Són facultats de la Junta de Govern les següents:  
a) Acordar l'adquisició, denegació i pèrdua de la condició de col·legiat i classes d'aquests.  
b) Defensar els interessos i prestigi del Col·legi i dels col·legiats.  
c) Vetlar per la bona conducta professional.  
d) Organitzar, entre els col·legiats, els torns de treball professionals que se sol·liciten al Col·legi.  
e) Exercir les facultats disciplinàries que li corresponguen.  
f) Decidir sobre la reclamació judicial d'honoraris professionals, quan siga requerit per a això pel Servei Jurídic.  
g) Confeccionar periòdicament les llistes de col·legiats del torn de pèrits, en assumptes judicials i emetre informes i dictàmens, de caràcter no vinculant, en procediments judicials o administratius, en què se susciten qüestions relatives a honoraris professionals, així com aquells que siguen requerits al Col·legi per l'administració.  
h) Confeccionar la proposta de barem d'honoraris professionals orientatius, per a la seua aprovació per l'Assemblea General.  
i) Promoure la formació de comissions per a l'estudi d'assumptes que incumbisquen al Col·legi.  
j) Impedir l'exercici de la professió als qui no reunisquen les condicions d'orde legal establides a aquest efecte; com també denunciar els intrusos davant de les autoritats i perseguir, si fa al cas, els infractors davant dels tribunals, mitjançant l'exercici de quantes accions civils, penals, administratives i contencioses administratives foren adients.   
k) Recaptar i administrar els fons del Col·legi.  
l) Nomenar i separar el personal administratiu del Col·legi.  
m) Convocar a elecció, renovació i remoció, els càrrecs de la Junta de Govern.  
n) Acordar la celebració d'assemblees generals, ordinàries i extraordinàries; aquestes últimes per la seua iniciativa o a petició d'un 10 per 100 de col·legiats, com a mínim.  
nn) Organitzar el sistema per a realitzar el visat de treballs professionals.  
o) Adoptar quantes mesures siguen adients per al compliment dels acords de l'Assemblea General, del Consell Valencià i del Consell General, si fa al cas.  
p) Forma d'aprovació de les actes, i establir el procediment d'autenticitat i agilitat per a la immediata execució dels acords.  
q) Comunicar a la Conselleria de Presidència de la Generalitat Valenciana el text dels Estatuts, del Reglament de Règim Interior i les seues modificacions, per al seu control de legalitat, dins del termini d'un mes, i instar la seua inscripció en el Registre corresponent.  
r) Comunicar la composició dels òrgans de govern a la Conselleria de Presidència i a la Conselleria de la Generalitat Valenciana que corresponga, per raó d'exercici professional.  
s) Comunicar al Consell Valencià, tant les modificacions estatutàries i reglamentàries com la composició dels seus òrgans de Govern.  
t) Totes aquelles altres atribucions que s'assenyalen en els Estatuts i en el Reglament de Règim Interior.  
Article 16. Funcions del president  
Al president corresponen les funcions següents:  
a) Vetlar pel compliment dels Estatuts, del Reglament de Règim Interior, dels acords de l'Assemblea General, del Consell General, del Consell Valencià i de la Junta de Govern, així com de les disposicions que es dicten per les autoritats.  
b) Representar el Col·legi davant de les autoritats i tribunals de qualsevol classe, i designar, en cas de litigi, l'advocat i procurador que estime de per si o per acord de la Junta de Govern.  
c) Convocar i presidir la Junta de Govern i les assemblees, en la forma establida.  
d) Portar la direcció superior del Col·legi; decidir sobre els casos urgents que no siguen competència de l'Assemblea General, i informar de les seues decisions a la Junta de Govern en la primera reunió que se celebre.  
e) Visar els certificats que expedisca el secretari.  
f) Autoritzar els pagaments a càrrec dels fons del Col·legi.  
g) Retirar fons dels comptes corrents, i unir la seua signatura a aquella que es preveja reglamentàriament.   
h) Interposar les accions que procedisquen per al cobrament d'honoraris professionals no satisfets als col·legiats, sempre que aquests manifesten per escrit el seu desig d'intervenció del Servei Jurídic del Col·legi, mitjançant l'aportació que es convinga, per a atendre les despeses que origine la reclamació i sempre que el col·legiat haja complit les seues obligacions de visat, les establides en l'article 46 i de pagament de quotes col·legials i la resta d'aquelles que establisca a aquest efecte el Reglament de Règim Interior.   
i) Assistir, com a conseller nat, representant el Col·legi, a les reunions del Consell General quan siga convocat.  
j) Per al compliment dels fins esmentats i qualsevol altre que li fóra encomanat, gaudirà de plena autoritat, i les seues resolucions seran complides, sense perjudici de les reclamacions que contra aquelles puguen elevar-se per les vies que estableix la Llei.  
Article 17. Funcions del vicepresident  
1. El vicepresident exercirà les funcions que li corresponguen com a membre de Junta de Govern; les que li encomane la Junta o el president, i assumirà les d'aquest en cas de malaltia, absència, abstenció, recusació o vacant.  
2. Si no n'hi ha, la Junta de Govern designarà, amb caràcter provisional, un dels seus membres com a president en funcions.  
Article 18. Funcions del secretari  
Correspon al secretari:  
a) Custodiar la documentació del Col·legi.  
b) Organitzar la funció administrativa del Col·legi i actuar com a cap de Personal.  
c) Expedir certificats amb el vistiplau de president.  
d) Redactar la Memòria Anual, per a la seua aprovació en l'Assemblea General; verificar citacions; redactar i signar actes i memòries i tramitar quantes comunicacions i documents es referisquen al Col·legi.  
e) Atendre i informar els col·legiats i quantes persones s'interessen per assumptes concernents al Col·legi.  
f) Portar un registre dels col·legiats i els de les actes de les assemblees generals i juntes de Govern que se celebren.  
g) Aquelles que li corresponguen en qualitat de membre de la Junta de Govern, i les que siguen pròpies de la seua funció i necessàries per al bon exercici d'aquesta.  
h) Efectuar els visats i realitzar el seu registre, i poder denegar el requisit quan trobe en els treballs defectes formals contraris a la dignitat professional o a les disposicions vigents, en matèria d'atribucions i competències. També podrà delegar, per a aquestes funcions, qui establisca el Reglament de Règim Interior.   
Article 19. Funcions del vicesecretari  
1. El vicesecretari exercirà les funcions que li corresponguen com a membre de la Junta de Govern; les que li encomane la Junta o el president, i assumirà les d'aquest, en cas de malaltia, absència, abstenció, recusació o vacant.  
2. Si no n'hi ha, la Junta de Govern designarà, amb caràcter provisional, un dels seus membres com a secretari en funcions.  
Article 20. Funcions del tresorer  
Correspon al tresorer:  
a) Procedir al cobrament o pagament de les quantitats que el Col·legi perceba o dega, sota les prevencions que es determinen reglamentàriament.  
b) Verificar i signar els rebuts de recaptació.  
c) Portar o supervisar els llibres de comptabilitat que calguen.  
d) Ingressar i retirar fons dels comptes corrents o depòsits, i unir la seua signatura a la d'aquells que es determinen reglamentàriament.  
e) Presentar el balanç i compte de resultats de l'exercici anterior i formular el pressupost d'ingressos i despeses del següent, per tal de sotmetre'l a l'aprovació de la Junta de Govern i de l'Assemblea General.  
f) Aquelles que li corresponguen en qualitat de membre de la Junta de Govern.  
Article 21. Funcions del vicetresorer  
1. El vicetresorer exercirà les funcions que li corresponguen com a membre de la Junta de Govern, les que li encomane la Junta o el president, i assumirà les del tresorer, en cas de malaltia, absència, abstenció, recusació o vacant.  
2. Si no n'hi ha, la Junta de Govern designarà, amb caràcter provisional, un dels seus membres com a tresorer en funcions.  
Article 22. Funcions dels vocals  
Com a integrants de la Junta de Govern, els vocals participaran en les comeses assenyalades a aquesta i exerciran les específiques que aquella els assenyale o conferisca.  
Article 23. Durada dels càrrecs  
1. La durada dels càrrecs serà de quatre anys, i es renovarà per meitat cada dos anys; llevat de la primera Junta de Govern, la primera meitat de la qual es renovarà als quatre anys.   
2. No hauran de renovar-se simultàniament els càrrecs de president, secretari i tresorer.  
3. En cas de cessament d'un membre de la Junta de Govern, aquesta designarà el membre de la Junta que ocupe la vacant i nomenarà un substitut a aquest, amb caràcter provisional en ambdós casos, i fins que procedisca reglamentàriament la provisió del càrrec, sense perjudici del que disposen els articles 17, 19 i 21.  
Article 24. Remuneració de càrrecs  
Tots els càrrecs seran gratuïts, llevat del de secretari i tresorer, que podran ser remunerats en la forma i quantia que l'Assemblea General acorde.  
En els pressupostos hauran de figurar partides per a despeses de representació i desplaçament, que ocasione als membres de la Junta l'exercici dels seus càrrecs.  
Article 25. Reunions de Junta de Govern  
1. La Junta de Govern, convocada pel president, es reunirà amb caràcter ordinari una vegada al mes i amb caràcter extraordinari quan la convoque aquell o a petició de tres membres de la Junta.  
2. La convocatòria es farà mitjançant citació individual, que contindrà l'orde del dia i es remetrà amb una antelació de tres dies hàbils; llevat dels casos d'urgència, en què la citació podrà ser verbal i en deixarà constància el secretari.  
3. Les deliberacions versaran sobre els assumptes inclosos en l'orde del dia i els acords seran adoptats per majoria de vots dels assistents.  
4. En cap cas no podrà el president fer ús de vot de qualitat.  
5. Tots els membres de la Junta de Govern tenen obligació d'assistir a les reunions de Junta, i caldrà que justifiquen, per escrit, la falta d'assistència abans del vuité dia, des de la celebració de la reunió de Junta. La falta d'assistència, no justificada en temps, serà sancionada disciplinàriament com a falta lleu, i s'estimarà com a renúncia al càrrec la falta d'assistència injustificada a tres reunions de Junta, consecutives.  
Article 26. Candidatures  
1. Seran elegibles tots els col·legiats que, amb una col·legiació mínima d'un any en període immediatament anterior a la data de convocatòria d'eleccions, es troben al corrent de les seues obligacions amb el Col·legi, i no es troben incursos en causa d'inhabilitació, incapacitat o incompatibilitat legal o estatuària.  
2. Les candidatures, avalades almenys amb la signatura de cinc col·legiats, podran ser individuals o col·lectives i en aquestes es farà necessàriament la designació del càrrec a què cada candidat aspira. Cap col·legiat no podrà presentar-se candidat a més d'un càrrec.  
3. Les vacants es faran públiques almenys quaranta dies abans de la celebració de l'Assemblea General extraordinària, convocada a aquest efecte, i s'obrirà un termini de quinze dies hàbils, comptadors des de la seua publicació, per a presentació de candidatures davant de la Junta de Govern, i expedirà el secretari el corresponent resguard als candidats.  
4. Qualsevol membre de la Junta de Govern, que forme candidatura, per a càrrec diferent del que ostenta abans de la finalització del seu mandat, cessarà en aquella prèviament a la publicació de les vacants, a fi que el seu càrrec puga ser proveït en el mateix procés electoral.  
5. Dins dels següents cinc dies, la Junta de Govern publicarà, mitjançant la seua inserció al tauler d'anuncis del Col·legi i de la delegació, la llista provisional de candidatures admeses i excloses, i es raonaran degudament les exclusions.  
6. En el termini dels cinc dies hàbils següents, podran impugnar-se les exclusions, que seran resoltes raonadament per la Junta de Govern en els següents tres dies hàbils, mitjançant la publicació de la llista definitiva de candidatures admeses i excloses.  
Article 27. Eleccions  
1. La designació dels càrrecs vacants de la Junta de Govern tindrà lloc en Assemblea General Extraordinària, convocada a aquest efecte mitjançant elecció lliure, directa i secreta.  
2. La papereta de votació es depositarà en una urna precintada i transparent. El vot podrà exercitar-se també per correu des de la convocatòria de l'Assemblea General Extraordinària, mitjançant carta dirigida al president de la Mesa Electoral, a la qual s'adjuntarà el document d'acreditació personal i un sobre normalitzat blanc i tancat amb la papereta de votació en el seu interior.  
3. La Mesa Electoral quedarà constituïda una vegada obert l'acte de celebració de la Junta General Extraordinària, i la compondran un president designat per l'Assemblea, un secretari de mesa, que serà el del Col·legi, i dos secretaris escrutadors, que seran els dos col·legiats presents de més recent col·legiació.  
4. La Mesa Electoral resoldrà, en l'acte, quantes qüestions es plantegen durant l'Assemblea referents al procés electoral; les decisions de la qual podran ser impugnades només en el termini previst en el número 6 d'aquest article.  
5. La Mesa Electoral dirigirà la votació i, una vegada acabada, procedirà a l'escrutini de vots; del resultat de la qual estendrà acta el secretari de Mesa, en què farà constar els vots emesos a favor de cada candidatura, els vots en blanc i els vots nuls, la suma dels quals haurà de correspondre exactament amb la suma total dels vots emesos. El resultat de la votació, una vegada signada l'acta pel president de la Mesa Electoral i pels dos secretaris escrutadors, serà comunicat a l'Assemblea General constituïda, i el president procedirà a la proclamació dels candidats triats i a informar l'Assemblea, si fa al cas, del resultat de les eleccions celebrades en la Delegació de Castelló.  
6. En el termini de vuit dies hàbils podran impugnar-se les eleccions, per mitjà d'un escrit dirigit al president del Col·legi, en què se sol·licite la celebració d'Assemblea General extraordinària, en la forma estatutàriament prevista, i en què es decidirà la confirmació de les eleccions o la seua repetició.  
7. Transcorregut el dit termini, sense que s'haja formulat cap reclamació, es constituirà la nova Junta de Govern, que serà assessorada en la seua comesa per la Junta ixent durant un mínim de trenta dies hàbils.  
8. Elegits els membres de la Junta de Govern, es comunicarà la seua composició a la Conselleria de Presidència i a la conselleria que corresponga, per raó de l'exercici professional.  
Secció quarta  
De la remoció de la Junta de Govern  
Article 28. Del vot de censura  
1. El president i la Junta de Govern estan subjectes al control de l'Assemblea General mitjançant el vot de censura, en reunió extraordinària convocada a aquest efecte, i formulat contra la Junta de Govern com a òrgan col·legiat o contra el president del Col·legi.  
2. El vot de censura haurà de ser proposat almenys pel deu per cent dels col·legiats en la proposta, en la qual haurà de fer-se constar la composició d'una Junta de Govern alternativa.  
3. L'Assemblea General aprovarà el vot de censura per majoria de dos terços dels col·legiats assistents.  
4. Si el vot de censura no resulta aprovat per l'Assemblea General, els col·legiats que ho van proposar no podran presentar-ne altre durant el mandat de la mateixa Junta de Govern, objecte de la censura.  
5. Si el vot de censura fóra aprovat per l'Assemblea General, la Junta de Govern censurada presentarà la seua dimissió i en el mateix acte prendrà possessió la Junta de Govern alternativa, fins al següent procés electoral. Si la censura proposada contra el president és aprovada, aquest presentarà la dimissió en l'acte i assumirà les seues funcions el vicepresident, fins al següent procés electoral.  
CAPÍTOL TERCER  
De les delegacions i subdelegacions  
Secció primera  
De la Delegació de Castelló  
Article 29. Àmbit territorial  
La Delegació de Castelló comprendrà tot el marc territorial de la província de Castelló, sense perjudici de les competències pròpies del Col·legi.  
Article 30. Organització  
1. El delegat, representant del Col·legi a la província de Castelló, és el màxim responsable de la Delegació i, en quant representant dels interessos de la província, deté el càrrec del vocal nat de la Junta de Govern.  
2. El delegat podrà estar assistit per la Comissió Provincial, que col·laborarà amb aquell en l'exercici de les seues funcions i les que li siguen pròpies.  
3. La Comissió estarà formada pels col·legiats de la província de Castelló, que hagueren format part de la candidatura del delegat electe, i pels subdelegats, com a membres nats de la Comissió Provincial.  
4. La durada dels càrrecs es regularà pel que preveu l'article 23 dels presents Estatuts.  
Article 31. Elecció de càrrecs  
1. El procés electoral, per a la designació del delegat de Castelló i de la Comissió Provincial, s'iniciarà amb antelació suficient a les eleccions a Junta de Govern del Col·legi, davant de la qual es presentaran les candidatures.   
2. Admeses les candidatures, es procedirà a l'elecció en el Ple Provincial convocat a aquest efecte, del resultat del qual es donarà compte a l'Assemblea General del Col·legi, en què s'elegeixen o renoven els membres de la seua Junta de Govern.  
3. El procés electoral es desenvolupara d'acord amb el que preveuen els articles 26 i 27 d'aquests Estatuts.  
Article 32. Funcions del delegat  
1. A més de les funcions pròpies que li confereix l'article 22 d'aquests Estatuts, i les complementàries que li assigne la Junta de Govern, el delegat tindrà com a missió específica la representació del Col·legi a l'àmbit de la província de Castelló, a tots els efectes.  
2. El delegat assistirà a les juntes de Govern com a vocal de la mateixa i, en cas d'impossibilitat, haurà de fer-se representar per un dels comissionats.  
3. Quan el delegat, per qualsevol causa, no puga fer-se càrrec de la Delegació, proposarà amb antelació, a la Junta de Govern, el nom del Comissionat substitut, si n'hi haguera, que tindrà caràcter provisional fins a la provisió del càrrec d'acord amb els Estatuts.  
Article 33. Funcions dels comissionats provincials  
Els comissionats provincials exerciran les funcions que els assigne el delegat i, en tot cas, hauran de substituir-lo en els supòsits estatutàriament previstos.  
Article 34. Plens provincials  
1. Estaran constituïts pel conjunt de col·legiats residents a la província, que es reunirà preceptivament una vegada a l'any per a aprovació de pressupostos de la Delegació, per a elecció del càrrec i per altres assumptes de la seua competència. Extraordinàriament es reunirà quantes vegades calga, convocada pel delegat o a requeriment d'un deu per cent dels col·legiats.  
2. Serà potestativa la presència del president del Col·legi o d'algun membre de la Junta de Govern, en qui delegue.  
3. Les conclusions de propostes en aquests plens es reflectiran en acta, que es remetrà al Col·legi perquè en prenguen coneixement i efectes.  
Article 35. Règim econòmic  
1. Els recursos econòmics poden ser:  
a) Ordinaris, aquells que els siguen facilitats pel Col·legi d'acord amb els pressupostos que s'aproven, per a cobrir les necessitats derivades del seu funcionament normal i siguen proposats a la Junta de Govern del Col·legi abans de la seua formulació.  
b) Extraordinaris, aquells que el Ple Provincial determine per a cobrir un pressupost extraordinari, sancionat per l'Assemblea General del Col·legi.  
1. Els béns mobles i immobles, que s'adquirisquen per al funcionament normal de la Delegació, figuraran en inventari a favor del Col·legi.  
Secció segona  
De les delegacions i subdelegacions comarcals  
Article 36. Àmbit territorial  
Les delegacions i subdelegacions comarcals seran creades per acord de l'Assemblea General del Col·legi, tindran àmbit comarcal i la seua seu s'establirà a la població capçalera de comarca.  
Article 37. Organització i règim econòmic  
1. Al capdavant de cada Delegació Comarcal hi haurà un delegat comarcal que dependrà directament de la Junta de Govern del Col·legi, del qual formarà part com a vocal nat.  
2. Al capdavant de cada Subdelegació Comarcal hi haurà un subdelegat que dependrà directament del delegat provincial, que formarà part de la Comissió Provincial com a membre nat.  
3. Les funcions a desenvolupar pel delegat comarcal i pel subdelegat comarcal seran les que reglamentàriament s'establisquen.  
4. Els recursos econòmics de les delegacions comarcals i de les subdelegacions comarcals dependran dels pressupostos del Col·legi i de la Delegació Provincial, respectivament.  
CAPÍTOL QUART  
Impugnació dels actes del Col·legi  
Article 38. Actes impugnables  
Tots els acords emanats de l'Assemblea General, i de la Junta de Govern, podran ser objecte de recurs d'alçada i potestatiu de reposició, en els termes que preveu l'article següent i, en tot cas, d'acord amb el que preveu la Llei 30/92, de 26 de novembre, modificada per la Llei 4/99, de 13 de gener.  
Article 39. Recursos d'alçada i de reposició  
1. El recurs d'alçada podrà interposar-se contra les resolucions i actes que no posen fi a la via administrativa.   
El recurs s'interposarà davant de l'òrgan competent per a resoldre'l, o davant de l'òrgan que va dictar l'acte impugnat i, en aquest cas, haurà de remetre'l al competent en el termini de deu dies, amb el seu informe i amb una còpia completa i ordenada de l'expedient. I serà responsable directe del compliment de la tramesa, en la forma ordenada, el titular de l'òrgan que va dictar l'acte recorregut.   
El termini d'interposició serà d'un mes, comptador des de la data de notificació si l'acte fóra exprés, o en el termini de tres mesos, en cas contrari, des de l'endemà d'aquell en què es produïsquen els efectes del silenci administratiu.  
El termini per a resoldre i notificar el recurs serà de tres mesos, transcorregut els quals es podrà entendre desestimat el recurs, llevat del que disposa l'article 43.2 de la Llei 4/99.  
Contra la resolució del recurs d'alçada, no cabrà cap altre recurs administratiu.  
2. El recurs de reposició podrà ser interposat, amb caràcter potestatiu, contra aquells actes administratius que posen fi a la via administrativa, davant del mateix òrgan que el dicte, en el termini d'un mes, comptador des de la data de notificació, si l'acte fóra exprés, o en el termini de tres mesos, si l'acte fóra presumpte.  
El termini per a resoldre i notificar el recurs de reposició serà d'un mes, sense que contra la seua resolució càpia nou recurs de reposició.  
La resolució del recurs de reposició posarà fi a la via administrativa i contra ella podrà interposar-se recurs contenciós administratiu en la forma i termes previstos en la Llei reguladora de la dita jurisdicció.  
   
3. La Junta de Govern està legitimada per a interposar els recursos d'alçada i potestatiu de reposició, contra els acords adoptats per l'Assemblea General, i acordar la suspensió de la seua execució per resolució motivada, quan l'acord impugnat siga greument perjudicial per als interessos del Col·legi o contrari a l'ordenament jurídic.  
4. El recurrent podrà sol·licitar la suspensió cautelar de l'acte impugnat, que podrà ser acordada per la pròpia Junta de Govern.  
TÍTOL TERCER  
Dels col·legiats  
CAPÍTOL PRIMER  
De la col·legiació  
Article 40. Classes de col·legiats  
1. Els col·legiats del Col·legi d'Enginyers Tècnics Agrícoles i Pèrits Agrícoles de València i Castelló podran ostentar la condició de col·legiat d'honor i de col·legiat numerari.  
2. Seran col·legiats d'honor aquelles persones, físiques o jurídiques que, sent o no enginyers tècnics agrícoles o pèrits agrícoles, hagen rendit rellevants serveis a la professió o figurant com a col·legiats durant una llarga vida professional, siguen mereixedors de tal distinció.  
El nomenament serà atorgat per la Junta de Govern per iniciativa pròpia o considerant la petició de l'interessat, ratificat per Assemblea General. Aquests col·legiats podran estar exempts del pagament de quotes, no podran elegir ni ser elegits per a cap càrrec i tindran dret a veu, però no a vot, en les assemblees generals.  
3. Seran col·legiats numeraris la resta dels col·legiats. El col·legiat numerari podrà ser, alhora, col·legiat d'honor i conservarà la seua prerrogativa com a tal numerari.  
Article 41. Incorporació  
1. La incorporació al Col·legi Oficial d'Enginyers Tècnics Agrícoles i Pèrits Agrícoles de València i Castelló és requisit indispensable per a l'exercici de la professió, sense perjudici dels drets de sindicació i associació.  
2. La sol·licitud es formularà per escrit, dirigida al president del Col·legi, acompanyada del títol o el resguard acreditatiu del pagament dels drets corresponents, o testimoni notarial d'aquests.  
3. Així mateix, s'acompanyarà declaració jurada de no estar inhabilitat professionalment, ni col·legiadament, per sentència judicial, expedient administratiu o sanció disciplinària. I si fóra funcionari, declaració jurada de la funció o ocupació que exercisca en l'administració, a què acompanyarà del certificat acreditatiu de no incórrer en incompatibilitat amb l'exercici professional lliure.  
4. S'acreditarà, en tot cas, l'abonament de la quota col·legial d'entrada i quants requisits s'establisquen reglamentàriament.  
5. La persona sol·licitant, procedent d'un altre Col·legi d'Enginyers Tècnics Agrícoles, no caldrà que aporte els documents assenyalats en el número 2 d'aquest article, però haurà d'aportar inexcusablement certificat del Consell General de Col·legis Oficials d'Enginyers Tècnics Agrícoles i Pèrits Agrícoles d'Espanya, en què conste haver complit amb les seues obligacions col·legials, si ha sigut expulsat o està sotmés a sanció que li inhabilite per a l'exercici professional.  
6. La col·legiació dels nacionals d'Estats membres de la Unió Europea, prèviament establits amb caràcter permanent als seus països d'origen, serà regida per la legislació comunitària i per les normes internes que la desenvolupen, així com pels presents Estatuts en quant els siga aplicable.  
Article 42. Causes de denegació  
1. Seran denegades les sol·licituds d'incorporació als interessats que no compten amb els requisits previstos en l'article anterior.  
2. Procedirà igualment la denegació, quan haguera incorregut en conducta, declarada per resolució ferma, que d'haver estat incorporat constituïa falta molt greu que comportara l'expulsió o la suspensió de l'exercici professional, o la suspensió temporal de la incorporació a resultes de la fermesa de la resolució.  
Article 43. Adquisició de la condició de col·legiat  
La condició de col·legiat/ada s'adquireix per resolució de la Junta de Govern, dictada en el termini d'un mes, comptador des de la data de presentació de la sol·licitud degudament omplida.  
Article 44. Pèrdua de la condició de col·legiat  
1. La condició de col·legiat/ada es perdrà:  
a) Per baixa voluntària, comunicada per escrit, de la qual el Col·legi acusarà recepció inexcusablement. La baixa produirà efectes des del dia primer del mes següent a la data de recepció, sempre que ho fóra amb una antelació mínima de deu dies i estiguera al corrent de les seues obligacions col·legials.  
b) Per expulsió del Col·legi, acordada en expedient disciplinari.  
c) Per sentència ferma, que comporte la pena d'inhabilitació per a l'exercici de la professió o declare la seua incapacitat, o per causa d'incompatibilitat.  
2. La pèrdua de la condició de col·legiat/ada s'acordarà mitjançant resolució motivada de la Junta de Govern i es comunicarà, en tot cas, al Consell General, i en els supòsits dels apartats b) i c) i es notificarà degudament a la persona interessada.  
CAPÍTOL SEGON  
Dels drets i obligacions  
Article 45. Dels drets dels col·legiats  
Són drets dels/de les col·legiats/ades:  
a) Actuar professionalment en tot l'àmbit nacional, d'acord amb la competència i atribucions professionals que les lleis els reconeixen.  
b) Participar en la gestió corporativa, exercir el dret de petició, el de vot i el d'accés als llocs i càrrecs directius, mitjançant els procediments que estableixen els presents Estatuts.  
c) Participar en l'ús i gaudi dels béns del Col·legi i dels serveis que aquest tinga establits.  
d) Dur a terme els treballs que siguen sol·licitats al Col·legi per organismes oficials, entitats o particulars, i que els corresponga, i respectar-se el torn prèviament establit.  
e) Gestionar el cobrament d'honoraris a través del Servei Jurídic del Col·legi i obtindre d'aquest el suport per a la seua reclamació, sempre que es complisquen els requisits fixats reglamentàriament.  
f) Ser representat o defensat pel Col·legi o, si fa al cas, pel Consell General, quan necessiten presentar reclamacions justes, be individualment o be col·lectivament, davant de l'administració, institucions, tribunals, entitats o inclús particulars, i en quantes divergències sorgisquen en ocasió d'exercici professional.  
g) Promoure actuacions dels òrgans de govern, per mitjà d'iniciatives formulades d'acord amb el que preveuen els Estatuts o reglamentàriament.  
h) Crear agrupacions representatives d'interessos específics en el si del Col·legi, amb sotmetiment en tot cas als seus òrgans de govern.  
i) Remoure els titulars dels òrgans de govern mitjançant vot de censura, d'acord amb el que preveuen aquests Estatuts.  
Article 46. De les obligacions dels col·legiats  
Són obligacions dels col·legiats:  
a) La incorporació obligatòria al Col·legi, quan tinguen la seua residència professional a les províncies de Castelló o València.  
b) Acatar i complir aquests Estatuts i el Reglament de Règim Interior, com també els acords que siguen adoptats pel Col·legi, el Consell General i el Consell Valencià.  
c) Pagar les quotes i drets aprovats pel Col·legi.  
d) Informar el Col·legi dels casos d'exercici de la professió sense títol, d'exercici sense prèvia col·legiació i d'incompliment de les obligacions col·legials.  
e) Sotmetre's a l'arbitratge i conciliació del Col·legi, en primer lloc, o del Consell General o del Consell Valencià, si fa al cas, en les diferències professionals que es produïsquen entre col·legiats.  
f) Comunicar els seus canvis de residència o domicili.  
g) En els treballs professionals que realitze, observar totes les normes i preceptes que estableixen la legislació vigent, les dictades pel Col·legi, pel Consell General o pel Consell Valencià i aquelles altres encaminades a mantindre i elevar el prestigi, dignitat, decòrum i ètica professional.  
h) Complir, respecte als òrgans directius del Col·legi, del Consell General i del Consell Valencià i amb els col·legiats, els deures de disciplina, respecte i harmonia professionals.  
Article 47. De l'obligació de visat  
1. Els col·legiats hauran de sotmetre al visat i registre del Col·legi tots els seus treballs professionals, sense perjudici del que s'establisca en el Reglament de Règim Interior, siga qui fóra el destinatari, i garantirà la signatura del professional i la vigència de la seua habilitació per al lliure exercici professional.  
2. El treball professional es presentarà per al seu visat davant del Col·legi, en l'àmbit territorial del qual es trobe ubicat l'objecte del treball realitzat.  
3. El visat no comprendrà en cap cas els honoraris, ni altres condicions contractuals, la determinació de les quals es deixarà, en tot cas, a l'acord lliurement pactat per les parts.  
4. En els treballs de col·laboració, el visat afectarà exclusivament la part d'aquests que estiga autoritzada per la signatura del/de la col·legiat/ada.  
5. En els treballs de col·laboració de gran complexitat o en els de col·laboració multidisciplinària, en què resulte difícil establir l'estimació de la col·laboració eventual o permanent dels distints professionals intervinents, el Col·legi podrà establir convenis sobre visats amb altres col·legis o entitats, sense perjudici dels acords que consten per escrit, adoptats entre els professionals col·laboradors.  
TÍTOL QUART  
Del règim econòmic  
CAPÍTOL PRIMER  
Dels recursos econòmics  
Article 48. Dels recursos ordinaris  
Constitueixen els recursos ordinaris del Col·legi:  
a) Les quotes d'entrada o incorporació dels nous col·legiats, la quantia de les quals serà determinada per l'Assemblea General, que ostentarà la facultat de la seua revisió, a proposta de la Junta de Govern.  
No s'exigirà la quota d'entrada quan la col·legiació deguda haja estat sol·licitada dins dels dotze mesos següents a l'acabament de la carrera, ni als col·legiats procedents d'altres col·legis d'Enginyers Tècnics Agrícoles, per trasllat de residència o per col·legiació múltiple.  
b) Les quotes periòdiques ordinàries seran fixades igualment per l'Assemblea General, la forma de pagament de les quals serà establida per la Junta de Govern.  
c) Percentatge pels visats dels treballs, aplicat sobre els honoraris que corresponga meritar als col·legiats i d'acord amb els barems orientatius per la redacció de qualsevol classe de treballs professionals. Serà l'Assemblea General la que fixarà el percentatge, que no podrà ser inferior al 5% ni superior al 10% dels honoraris.  
d) Els drets que corresponga percebre al Col·legi per expedició de certificats o elaboració de qualsevol document administratiu, que li siga sol·licitat.  
e) Els productes dels béns i drets de qualsevol classe, que posseïsca el Col·legi en propietat o en usdefruit, com també les rendes procedents de la inversió dels romanents d'exercicis anteriors.  
f) Els ingressos que puguen obtindre's de la venda de publicacions o impresos autoritzats.  
g) Qualsevol altre que legalment procedisca.  
Article 49. Recursos extraordinaris  
Constitueixen recursos extraordinaris del Col·legi:  
a) Quants ingressos o derrames eventuals establisca l'Assemblea General, a proposta de la Junta de Govern.  
b) Els béns que per qualsevol títol passen a formar part del patrimoni del Col·legi.  
c) Les subvencions o donatius que siguen concedits al Col·legi per organismes oficials estatals, autonòmics o locals i per entitats privades o particulars.  
d) Qualsevol altre que legalment procedisca.  
Article 50. Control de la despesa  
1. L'Assemblea General controlarà la gestió i administració de la Junta de Govern mitjançant la sanció del pressupost del Col·legi, que hauran de contindre la previsió anual d'ingressos i de despeses ordinàries, que la Junta de Govern li sotmetrà.  
2. L'Assemblea General aprovarà igualment, mitjançant pressupost addicional, les despeses extraordinàries, a proposta de la Junta de Govern.  
3. La Junta de Govern exposarà, amb suficient antelació a la celebració de l'Assemblea General, la necessària informació relativa a la seua gestió econòmica durant l'exercici, als efectes del dret d'informació dels col·legiats.  
4. La Junta de Govern facilitarà la informació que els col·legiats sol·liciten prèviament a la celebració de l'Assemblea General, a l'efecte de comprovació de dades en la forma que reglamentàriament es determine.  
CAPÍTOL SEGON  
De la liquidació de béns  
Article 51. Absorció i fusió de col·legis  
1. El Col·legi podrà procedir a l'absorció o fusió amb qualsevol altre Col·legi d'Enginyers Tècnics Agrícoles, sense que l'àmbit territorial d'ambdós excedisca del territori de la Comunitat Autònoma Valenciana, per acord vàlid adoptat per sengles assemblees generals i d'acord amb la majoria que corresponga, segons els seus respectius estatuts.  
2. L'Assemblea General, una vegada coberts tots els serveis necessaris per al bon funcionament del Col·legi, decidirà sobre el romanent de béns resultant de l'absorció o fusió.  
3. La fusió i l'absorció de Col·legis d'Enginyers Tècnics Agrícoles i Pèrits Agrícoles de la Comunitat Valenciana, d'acord amb els seus respectius Estatuts i les normes legals que siguen aplicables, haurà d'obtindre l'aprovació, mitjançant un decret del Govern Valencià, amb un informe previ del seu Consell Valencià.  
Article 52. Dissolució  
1. Procedirà la dissolució del Col·legi quan es produïsca impossibilitat material o legal de compliment dels seus fins o quan succeïsquen fets que afecten la seua naturalesa, la seua constitució o els seus fins, amb l'acord previ de l'Assemblea General.  
2. El romanent de béns i pertinences del Col·legi, una vegada satisfetes totes les obligacions, es prorratejarà entre tots els col·legiats en alta, d'antiguitat superior a un any, proporcionalment als anys de col·legiació.  
3. La dissolució del Col·legi Oficial d'Enginyers Tècnics Agrícoles i Pèrits Agrícoles de València i Castelló, llevat dels casos en què ho impose directament la Llei, es durà a terme d'acord amb els seus Estatuts i haurà de ser aprovada per Llei de la Generalitat Valenciana, amb un informe previ del seu Consell Valencià.  
TÍTOL CINQUÉ  
Del règim disciplinari  
CAPÍTOL PRIMER  
De les faltes i sancions  
Article 53. Competència  
La Junta de Govern, com a òrgan competent, conforme a l'article 15 e) dels Estatuts, exigirà les responsabilitats disciplinàries en què puguen incórrer els col·legiats, en cas d'infracció dels seus deures professionals o col·legials, sense perjudici de la responsabilitat civil o penal exigible a aquests.  
Article 54. Infraccions  
Les faltes es classificaren en lleus, greus i molt greus.  
1. Són faltes greus:   
a) La desconsideració cap als companys, tant en relació amb l'activitat de caràcter col·legial com a professional.  
b) Els actes de desconsideració ofensiva cap als membres de la Junta de Govern o del Consell General.  
c) La desatenció als càrrecs col·legials de la Junta de Govern, de les delegacions, de la secretaria tècnica o de qualssevol comissions i la falta d'assistència no justificada a les reunions, a què siguen convocats per raó de càrrec.   
d) Encobriment de l'intrusisme professional, o la col·laboració a l'exercici d'activitats pròpies de la professió d'Enginyer Tècnic Agrícola, perquè no reunisquen la deguda aptitud legal per a això.  
e) Incompliment dels deures, col·legials i professionals, de l'enginyer tècnic agrícola, determinats en la Normativa Deontològica.  
f) Incompliment d'acords emanats d'assemblees Generals del Col·legi, de la Junta de Govern del Col·legi i del Consell General.  
g) La realització de treballs professionals, amb omissió del preceptiu visat col·legial; incomplir les normes estatutàries o col·legials sobre visat, amb dany greu del prestigi de la professió o dels interessos legítims de tercers; així com l'efectiva prestació del servei professional, quan el treball no ha sigut visat pel Col·legi, en l'àmbit del qual es desenvolupa l'actuació professional.  
h) Falsejament o inexactitud greu de la documentació professional, i ocultació o simulació de dades que el Col·legi ha de conéixer, per a exercitar les seues funcions de control professional o per al repartiment equitatiu de les càrregues col·legials.  
i) La realització de treballs o intervencions professionals que, per la seua índole, atempten al prestigi professional, o que la seua execució no complisca les normes establides per les lleis o pel Col·legi.  
2. Són lleus les infraccions de les obligacions col·legials no compreses en l'apartat anterior, així com les compreses en ell quan concórreguen alguna de les circumstàncies següents: falta d'intencionalitat o escassa entitat del dany causat.  
Article 55. Sancions disciplinàries  
1. Les sancions disciplinàries només podran imposar-se per la comissió dels fets tipificats en l'article anterior com a faltes lleus, greus i molt greus.  
2. Per la comesa de falta lleu s'imposarà la sanció disciplinària d'amonestació privada o d'advertència per ofici del president del Col·legi.   
3. Per la comesa de falta greu s'imposarà la sanció disciplinària d'amonestació pública, suspensió en l'exercici professional fins a un mes o suspensió en l'exercici professional entre un mes i un dia i un any.   
4. Per la comesa de falta molt greu s'imposarà la sanció disciplinària de suspensió en l'exercici professional, entre un any i un dia i dos anys o expulsió del Col·legi.   
5. La sanció de suspensió d'exercici professional comportarà, pel temps de la sanció, la suspensió de drets col·legials directament relacionats amb la naturalesa de la infracció comesa i, en tot cas, la suspensió dels drets electorals pel mateix temps.  
6. La sanció d'expulsió del Col·legi comportarà la pèrdua de la condició de col·legiat.   
7. La comesa de faltes greus, i molt greus, comportarà la inhabilitació per a l'exercici de càrrecs directius en qualsevol Col·legi d'Enginyers Tècnics Agrícoles, fins que no es produïsquen la rehabilitació per cancel·lació de l'anotació de la sanció en l'expedient personal del col·legiat.   
CAPÍTOL SEGON  
Del procediment sancionador  
Article 56. Presumpció d'innocència  
Tot col·legiat, respecte d'allò que comporte procediment disciplinari, gaudirà de la presumpció d'innocència fins tant la resolució sancionadora no tinga fermesa.  
Article 57. Procediment disciplinari  
1. Les faltes lleus seran sancionades per la Junta de Govern del Col·legi, sense necessitat d'expedient previ i després de l'audiència o descàrrec de l'inculpat.  
2. Les faltes greus, i molt greus, seran sancionades per la Junta de Govern després de la tramitació de l'expedient disciplinari, que se subjectarà a les regles següents:  
a) Iniciació. L'òrgan titular de la funció disciplinària, a la vista dels antecedents disponibles i de les diligències informatives practicades, si fa al cas, ordenarà l'arxivament de les actuacions o donarà tràmit a l'expedient, i designarà, en aqueix moment, un instructor.   
b) Instrucció. Després de les oportunes diligències indagatòries, l'instructor proposarà el sobreseïment de l'expedient, si no troba indicis d'il·lícit disciplinari, o formularà plec de càrrecs, en cas contrari. En el plec de càrrecs hauran d'indicar-se, amb precisió i claredat, i degudament motivats: els actes professionals o col·legials que es presumeixen il·lícits; la qualificació del tipus d'infracció en què incorre aquella conducta; així com la sanció a què, si fa al cas, pot ser creditora aquesta. Es concedirà a l'expedientat un termini de quinze dies hàbils, perquè puga contestar per escrit i formular l'oportú plec de descàrrecs.   
En l'expedient són vàlids tots els mitjans de prova admissibles en Dret, i correspondrà a l'instructor la pràctica d'aquelles que, havent estat proposades, crega oportunes o les que ell mateix puga acordar. De les audiències i proves practicades hi haurà d'haver constància escrita en l'expedient.  
c) Resolució. Conclosa la instrucció de l'expedient disciplinari, l'instructor l'elevarà, amb la corresponent proposta de resolució, a l'òrgan disciplinari, davant del qual es concedirà a l'expedientat nou tràmit d'audiència, perquè puga al·legar quant crega oportú o convenient al seu dret. L'instructor no podrà intervindre en les deliberacions, ni en la presa de decisió de l'òrgan disciplinari.  
3. En allò no previst en l'esmentat Reglament, caldrà ajustar-se al que disposen les normes de procediment sancionador, contingudes en la Llei 30/1992, de 26 de novembre.  
4. Les resolucions de la Junta de Govern o del Consell General, en matèria disciplinària, podran ser objecte de recurs ordinari en l'improrrogable termini d'un mes, comptador des de la seua notificació a l'interessat.  
5. Les resolucions que resolguen el recurs ordinari posaran fi a la via administrativa i seran immediatament executives, sense perjudici del recurs contenciós administratiu que puga interposar-se contra aquestes.  
Article 58. Prescripció d'infraccions i sancions  
1. Cancel·lació. Les infraccions prescriuen: a) les lleus: als sis mesos; b) les greus: a l'any, i c) les molt greus: als dos anys.   
Les sancions prescriuen: a) les lleus: als sis mesos; b) les greus: a l'any; i c) les molt greus: als dos anys.   
Els terminis de prescripció de les infraccions començaran a comptar des de la comesa de la infracció. I els de les sancions des de la seua fermesa. La prescripció de les infraccions s'interromprà per qualsevol actuació col·legial expressa i manifesta, dirigida a investigar la presumpta infracció. La realització de qualsevol acte col·legial exprés i manifest, d'execució de la sanció, interromprà el termini de prescripció d'aquesta.   
2. La cancel·lació suposa l'anul·lació de l'antecedent sancionador a tots els efectes. Les sancions lleus es cancel·laran a l'any; les Graus, als dos anys, i les molt Graus, als quatre anys.  
3. L'anotació i la cancel·lació seran comunicades al Consell General i al Consell Valencià, si és el cas.  
DISPOSICIONS TRANSITÒRIES   
Primera. Les situacions creades i els drets adquirits, a l'empara de les anteriors normes estatutàries d'aplicació, en el Col·legi d'Enginyers Tècnics Agrícoles i Pèrits Agrícoles de València i Castelló, tindran tots els seus efectes.  
Segona. La tramitació dels actes del Col·legi es regularà per les normes que se li aplicaven fins a l'entrada en vigor dels presents Estatuts.  
Tercera. Els col·legiats, que formen part dels distints òrgans directius del Col·legi i hagen sigut elegits amb anterioritat a l'entrada en vigor dels presents Estatuts, continuaran en l'exercici dels seus càrrecs fins que es procedisca la seua renovació, en els terminis previstos en les anteriors normes estatutàries.  
DISPOSICIONS FINALS  
Primera. Els presents Estatuts seran aprovats per l'Assemblea General de forma autònoma, sense més limitacions que les imposades per la Constitució, l'Estatut d'Autonomia, les normes de legislació bàsica establides per la Llei 7/1997, de 14 d'abril, de la Direcció de l'Estat i la resta de l'ordenament jurídic.  
Segona. Els presents Estatuts entraran en vigor als deu dies de la seua aprovació per l'Assemblea General del Col·legi Oficial d'Enginyers Tècnics Agrícoles i Pèrits Agrícoles de València i Castelló, sense perjudici de la seua inscripció al Registre dels Col·legis Professionals, d'acord amb el que preveu la Llei 6/1997, de 4 de desembre, de la Generalitat Valenciana.  
Tercera. En allò no previst en els presents Estatuts, serà aplicable el que disposen els Estatuts Generals dels Col·legis d'Enginyers Tècnics Agrícoles i Pèrits Agrícoles d'Espanya i del seu Consell General.